14 Kwantle ga pelaelo, o tla dumela gore go na le dilo dingwe tse di tshwanang tota ka motlha wa ga Amose le motlha wa rona. Jesu Keresete o ile a bolelela pele masetlapelo a le mantsi a a neng a tla nna gone mo metlheng ya bofelo. Gape o ile a bolelela pele ka tiro ya go rera e e neng e tla dirwa mo lefatsheng lotlhe. (Mathaio 24:3-14) Le fa go ntse jalo, fela jaaka mo motlheng wa ga Amose, gompieno batho ba le bantsi ba itlhokomolosa ditshupo tsa metlha eno le molaetsa wa Bogosi. Batho bano ba tla diragalelwa ke se se neng sa diragalela Baiseraele ba ba sa ikwatlhayeng. Jehofa o ne a ba tlhagisa jaana: “Ipaakanyetse go kopana le Modimo wa gago.” (Amose 4:12) Ba ile ba kopana le Modimo fa a ne a ba otlhaya ka go dira gore ba fenngwe ke masole a Asiria. Gompieno, lefatshe leno le le bosula le tla ‘kopana le Modimo’ kwa Haramagedona. (Tshenolo 16:14, 16) Le fa go ntse jalo, fa fela Jehofa a sa ntse a tswelela a le pelotelele, re kgothatsa batho ba le bantsi ka mo go ka kgonegang ka teng ka mafoko ano: “Batlang Jehofa, mme lo nne lo tshele.”—Amose 5:6.